Supermodel en ma oor belasting gevonnis | Netwerk24
Supermodel en ma oor belasting gevonnis
Die Israelse supermodel Bar Refaeli is Sondag weens belastingontduiking uit verdienste van haar internasionale loopbaan tot nege maande gemeenskapsdiens gevonnis en haar ma is 16 maande tronkstraf opgelê.
Die voormalige swemkleremodel, nou 'n gewilde TV-persoonlikheid in Israel, het skuld beken op belastingoortredings onder 'n pleitooreenkoms wat ook haar ma en agent, Tzipi Refaeli, insluit.
Belastingowerhede in Israel het die twee daarvan beskuldig dat hulle versuim het om belasting op hul inkomste van sowat $7,2 miljoen te betaal.
Die veiligheid vir hul hofverskyning Sondag was streng en versperrings in die voorportaal het 'n pad vir die ma en dogter na 'n hysbak na die hof aangedui.
"Ons is lief vir jou," het 'n vrou geskreeu terwyl die model en haar ma, albei met maskers op, verby kameras en verslaggewers geloop het sonder om enige kommentaar te lewer.
Bar Refaeli loop Sondag agter haar ma, Tzipi, by die hof in Tel Aviv uit. Foto: Reuters
Hul advokate het aangevoer dat Refaeli, 'n paparazzi-gunsteling tydens 'n romantiese verhouding met die Hollywood-akteur Leonardo DiCaprio, nie tussen 2009 en 2012 haar wêreldwye inkomste aan die Israelse belastingowerheid hoef te verklaar nie.
Refaeli, nou 35 en 'n ma van drie kinders en getroud met 'n Israelse sakeman, het aangevoer dat sy destyds in die buiteland gewoon het en vrygestel van Israeliese belasting was.
Die aanklaers het gesê dat sy in luukse huise in Israel gewoon het wat deur haar ma en ander familielede gehuur is om haar verblyf daar weg te steek.
Refaeli sal voorlopig vyf dae per week gemeenskapsdiens moet verrig in 'n sentrum naby Tel Aviv vir mense met liggaamlike gestremdhede. Haar 65-jarige ma begin op 21 September met haar tronkstraf.
Buiten die uitstaande belasting is elk boetes van 2,5 miljoen sikkels (R12 miljoen) opgelê. Die koerant Haaretz berig dat hulle sal waarskynlik sowat 25 miljoen sikkels (R121 miljoen) met rente aan die owerhede moet betaal. – Reuters